NFL Kickoff Game

National Football League Kickoff Game og feiringen rundt kampen markerer den offisielle starten på National Football League (NFL) sitt seriespill. En eneste kamp avholdes etter en konsert og andre seremonier. Denne første kampen arrangeres vanligvis på torsdagen etter Labor Day, og siden 2004 har den regjerende mesteren (vinneren av forrige sesongs Super Bowl) spilt vert for kampen. I 2012 ble kampen flyttet til en onsdag for ikke å kollidere med Democratic National Convention. De resterende lagene spiller sine åpningskamper den følgende søndagen og mandagen.
Kickoff-kampen ble introdusert i 2002-sesongen. Siden 2004 har vinneren av forrige sesongs Super Bowl vertet Kickoff-kampen hvert år med to unntak: 2013 da den regjerende mesteren måtte spille på bortebane på grunn av en parkerkingskonflikt, og 2019 da Green Bay Packers og Chicago Bears spilte for å feire sine 100. sesonger, mens regjerende mestre Patriots spilte sin åpningskamp under Sunday Night Football.

Historie

NFL Kickoff Game ble introdusert i 2002-sesongen under ledelsen av NFLs Marketing Executive John Collins og Senior Vice President of Special Events Jim Steeg. Ideen vokste ut av et ønske om å få fortgang i økonomien i New York og Washington, D.C. i etterkant av 9/11. Det ble sett på som en suksess som spilte en rolle i at NFLs sponsoravtaler økte med $1,9 millioner over de neste 14 månedene.
ESPN kringkastet den første kampen. For å gjøre det måtte ESPN fjerne sin tradisjonelle torsdagskamp i slutten av oktober (avholdt samme helg som de to første kampene i World Series) og erstatte dem med Kickoff-kampen. Siden det var en såpass stor suksess ble rettighetene til å kringkaste både NFL Kickoff Game og konserten før kampen umiddelbart overført til ABCs Monday Night Football. I 2006 fikk NBC rettighetene til kampen som en del av Sunday Night Football.
Konseptet med at den regjerende mesteren skulle spille i åpningskampen var ikke helt nytt. Fra 1934 til 1976 var den første kampen i sesongoppkjøringen Chicago All-Star Game, en vennskapskamp mellom den regjerende NFL-mesteren og et all-star lag med spillere fra college football som ble avholdt i Soldier Field i Chicago.
Etter sammenslåingen mellom NFL og All-America Football Conference i 1949 var åpningskampen i NFL-sesongen i 1950 en kamp mellom mesterlagene fra de to ligaenes forrige sesong, Philadelphia Eagles fra NFL og Cleveland Browns fra AAFC. Kampen ble reklamert som "World Series of Pro Football", og hadde et rekordhøyt tilskuertall på 71 000.
Da Monday Night Football ble introdusert i 1970 ble det vanlig for den regjerende mesteren å spille i en "showcase"-kamp i den første uken av sesongen. Dette var tilfellet i 1978-79, 1983, 1987-88, 1990-93, 1996-2000 og 2002-03.
Regjernde mestere har vunnet 12 av 15 Kickoff-kamper. New York Giants, Baltimore Ravens og New England Patriots er de eneste tre lagene som har tapt. Giants er også det eneste som har tapt kampen to ganger - en gang det første året NFL Kickoff Game ble arrangert, og igjen i 2012.

ABC Monday Night Football

2003: Kampens popularitet og suksess førte til at den ble flyttet til ABC som en del av Monday Night Football. For at kampen skulle passe inn i kalenderen droppet ABC den siste Monday Night Football-kampen i sesongen. Denne hadde blitt mindre populær da den vanligivis ikke betydde så mye for lagenes sjanser på å nå sluttspillet, og fordi lagene som deltok i mandagskampen i uke 17 kanskje måtte spille i sluttspillet den kommende lørdagen. ESPN (som i likhet med ABC eies av Disney) fikk en lørdagskamp i uke 17. Regjerende mestere Tampa Bay fikk ikke spille i torsdagskampen, men spilte i en kamp med riksdekkende direktesending borte mot Philadelphia fire kvelder senere på MNF. Washington Redskins spilte isteden mot New York Jets, og slo dem 16-13.
2004: Tradisjonen med at forrige sesongs vinner av Super Bowl spilte vert begynte. Etter den kontroversielle konserten under Super Bowl XXXVIII hadde NFL kansellert planer om å avholde konserter i sammenheng med NFL Kickoff Game. NFL gjorde derimot en helomvending på avgjørelsen og bestemte seg for å heller sende konserten direkte, men med en 10 sekunders buffer dersom noe skulle skje.

NBC Sunday Night Football

2006: Med endringene i TV-kontraktene ble Kickoff Game flyttet til NBC, som hadde rettighetene til Sunday Night Football. Kampen som spiltes samtidig som den første helgen av World Series ble igjen fjernet som kompensasjon. (Mandagskampen på slutten av sesongen ble derimot ikke gjenopprettet. Istedenfor prøvde NFL seg med en "doubleheader" på mandag kveld samme helgen som Kickoff-kampen.)
2008: Ligaen og NBC ble enige om å flytte avsparket av Kickoff-kampen til 19:00 slik at dekningen av Republican National Convention ikke skulle konkurrere med kampen. Redskins spilte mot Giants. Dette var også den første kampen som ble sendt på nett-TV i USA, i likhet med alle Sunday Night Football-kampene i 2008-sesongen.
2010: Saints, vinnerene av Super Bowl XLIV tok imot Vikings i Louisiana Superdome, en omkamp av fjorårets NFC Championship Game. NFL vurderte å sette Saints opp mot Steelers (det ville vært en kamp mellom de to siste Super Bowl-vinnerene), men måtte droppe det av logistiske årsaker.
2011: Packers var vert for Kickoff Game 2011 etter å ha vunnet Super Bowl XLV. De vant over New Orleans Saints i en kamp mellom vinnerene av de to siste Super Bowl-kampene, den første gangen dette var tilfellet. Saints er det andre laget som har spilt i to Kickoff-kamper på rad, og det første som gjorde det uten å vinne to Super Bowl på rad. I tredje kvarter returnerte Packers' Randall Cobb et kickoff 108 yards for en touchdown, og tangerte NFL-rekorden for lengste kickoff return.
2012: I likhet med i 2008 kolliderte NFL Kickoff Game med en National Convention, denne gangen for Demokratene. Istedenfor å flytte avsparket til 19:00 som de gjorde i 2008, eller legge sesongstart til torsdag som ligaen hadde gjort tidligere år, bestemte NFL seg for å flytte kampen en dag opp, til onsdag 5. september. New York Giants, vinnerene av Super Bowl XLVI, spilte hjemme mot rivalene Dallas Cowboys.
2013: Etter å ha vunnet Super Bowl XLVII skulle Baltimore Ravens være vertslaget for Kickoff Game 2013 den 5. september. Dette var derimot samme dag som Baltimore Orioles spilte en hjemmekamp på Oriole Park at Camden Yards, som delte parkeringsplass med Ravens sin stadion M&T Bank Stadium. (Orioles kunne ikke flytte kampen sin til ettermiddagen da både de og motstanderne spilte kveldskamper i andre byer dagen før.) Ravens spilte istedenfor på bortebane mot Denver Broncos i en omkamp av fjorårets AFC Divisional Playoff-kamp. I løpet av kampen ble Peyton Manning den sjette spilleren som kastet syv touchdowns i en kamp. Han klarte dette uten å kaste en eneste interception, som kun hadde blitt utført en gang tidligere av Y. A. Tittle i NFL-sesongen i 1962. Ravens hadde også det høyeste antallet poeng mot seg i franchisens historie, og det største tapet for en regjerende mester på åpningsdagen i NFLs historie.
2015: New England Patriots, som vant Super Bowl XLIX, var vertslaget for Kickoff Game 2015 den 10. september i Gillette Stadium, hvor de tok imot Pittsburgh Steelers. Patriots sin quarterback, Tom Brady, skulle egentlig ikke spille på grunnlag av suspensjonen han mottok etter Deflategate, men en domstol erklærte suspensjonen ugyldig 3. september 2015 og beordret ligaen til å la ham spille. Dette var også første gang at NFLs kommisjonær Roger Goodell ikke var tilstede under Kickoff Game, da han ikke ønsket å være en distraksjon.
2016: Denver Broncos tok imot Carolina Panthers i Sports Authority Field at Mile High den 8. september i en omkamp fra Super Bowl 50. (Da både Republican National Convention og Democratic National Convention var planlagt for juli 2016 var det ingen konflikt med dem for kampen, og det var heller ingen konflikter med andre idrettslag i Denver den kvelden.) Broncos debuterte Trevor Siemian som sin nye startende quarterback etter at begge quarterbackene deres fra 2015 forlot laget; Peyton Manning (som spilte hele Super Bowl 50) pensjonerte seg og Brock Osweiler forlot laget som en free agent.
2017: Vinnerene av Super Bowl LI, New England Patriots spilte hjemme mot Kansas City Chiefs i Gillette STadium. Goodell var tilstede under kampen etter å ikke ha besøkt stadionet siden 2014-sesongen.
2018: De regjerende mesterne etter Super Bowl LII, Philadelphia Eagles, tok imot Atlanta Falcons for Kickoff Game 2018 i Lincoln Financial Field i en omkamp fra Divisional Playoff Game i 2017.
2019: Dersom NFL hadde fulgt presedens, ville vinnerne av Super Bowl LIII, New England Patriots spilt hjemme på Gillette Stadium. Siden 2019 er NFLs 100. sesong annonserte ligaen at det heller skulle være Chicago Bears som tok imot Green Bay Packers for å sparke av Bears sin 100. sesong, som ville vært en omkamp fra uke 1 i 2018 hvor Packers startet sin 100. sesong på en søndag kveld. New England Patriots spilte istedenfor sin åpningskamp under Sunday Night Football, hjemme mot Pittsburgh Steelers.